Document ID: 32005D0014

KOMISJONI OTSUS,
6. jaanuar 2005,
millega muudetakse otsust 2003/329/EÜ Euroopa Parlamendi ja nõukogu määruse (EÜ) nr 1774/2002 kohase sõnniku kuumtöötlemise üleminekumeetmete kehtivusaja pikendamise suhtes
(teatavaks tehtud numbri K(2004) 5760 all)
(Ainult prantsuse-, hollandi-, soome- ja rootsikeelne tekst on autentne)
(EMPs kohaldatav tekst)
(2005/14/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 32 lõiget 1,
ning arvestades järgmist:
(1)
Määruses (EÜ) nr 1774/2002 sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad. Pidades silmas nimetatud eeskirjade rangust, on kehtestatud üleminekumeetmed.
(2)
Komisjoni 12. mai 2003. aasta otsusega 2003/329/EÜ (Euroopa Parlamendi ja nõukogu määruse (EÜ) nr 1774/2002 kohase sõnniku kuumtöötlemise üleminekumeetmete kohta) (2) antakse tööstusele aega 31. detsembrini 2004, et kohanduda ja välja töötada alternatiivsed sõnniku kuumtöötlemise menetlused.
(3)
Komisjon on küsinud Euroopa Toiduohutusameti arvamust sõnniku kuumtöötlemise alternatiivsete menetluste kehtestamise kohta. Euroopa Toiduohutusamet peaks arvamuse esitama 2005. aasta alguseks. Kuni Euroopa Toiduohutusameti arvamuse esitamiseni on liikmesriigid ja ettevõtjad taotlenud otsuse 2003/329/EÜ kohaste üleminekumeetmete kehtivusaja pikendamist, et vältida võimalikke häireid kaubanduses.
(4)
Seetõttu tuleks täiendavaks ajavahemikuks pikendada otsuse 2003/329/EÜ kohaseid üleminekumeetmeid, et liikmesriigid saaksid lubada ettevõtjatel jätkata sõnniku kuumtöötlemisel siseriiklike eeskirjade kohaldamist.
(5)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2003/329/EÜ muudetakse järgmiselt.
Artiklis 1, artikli 3 lõikes 2 ja artiklis 5 asendatakse kuupäev “31. detsember 2004” kuupäevaga “31. detsember 2005”.
Artikkel 2
Käesolev otsus on adresseeritud Belgia Kuningriigile, Prantsuse Vabariigile, Madalmaade Kuningriigile ja Soome Vabariigile.
Brüssel, 6. jaanuar 2005

Labels: 0
6
20